Sagen drejer sig om, hvorvidt betingelserne i skatteforvaltningslovens § 33, stk. 3 vedrørende ekstraordinær genoptagelse af ejendomsvurderingen pr. 1. oktober 2007 er opfyldt
Ret: Retten i Herning (1. instans)
Faggruppe: Civilsag — Almindelig civil sag
Sagsemner: Forvaltningssag;
Skat;

/

DOMSRESUMÉ – CIVIL

RETTEN I HERNING - HARALDSGADE 28 - 7400 HERNING - TELEFON 99 68 60 00

9. januar 2023

Sag om ekstraordinær genoptagelse af ejendoms-
vurdering

Retten i Herning har den 9. januar 2023 afsagt dom i en sag om prøvelse af
Landsskatterettens afgørelse om Vurderingsstyrelsens ekstraordinære genop-tagelse af
ejendomsvurderingen for en ejendom beliggende i Område 1.

Sagsnummer: BS-49645/2021

Sagen drejede sig om, hvorvidt Vurderingsstyrelsen var berettiget til ekstraordinært at genoptage en
ejendomsvurdering fra 2007 for en ejendom beliggende i Område 1. Ejeren af ejendommen påstod, at
betingelserne for ekstraordinær genoptagelse af ejendomsvurderingen ikke var opfyldt, og at Skat-
teministeriet skulle anerkende dette. Skatteministeriet påstod frifindelse og gjorde gældende, at be-
tingelserne for ekstraordinær genoptagelse af ejendomsvurderingen var opfyldt.

Ejendommens grundværdi var i 2007 blevet ansat, men ved afgørelse i september 2019 genoptog
Vurderingsstyrelsen grundværdiansættelsen og omberegnede grundværdien, hvorefter grundvær-dien
blev fastsat væsentligt højere end ved ansættelsen i 2007. Vurderingsstyrelsen begrundede
genoptagelsen med, at de mente, at værdiansættelsen var blevet lavet på et forkert grundlag, da der
ikke var taget højde for, at ejendommen var omfattet af en lokalplan, der trådte i kraft i 2006.

Ejendommen var ved lokalplanen blevet udlagt til tæt-lav boligbebyggelse med en bebyggelsespro-
cent på 30 samt offentlig vej, sti og beplantning.
Ejendommens ejer påklagede Vurderingsstyrelsens afgørelse til Landsskatteretten, der i september
2021 fandt, at betingelserne for ekstraordinær genoptagelse af vurderingen var opfyldt. Ejeren af
ejendommen indbragte herefter sagen for Retten i Herning, hvor sagen blev behandlet af tre juridiske
dommere.

Alle dommere fandt, at betingelserne for ekstraordinær genoptagelse i medfør af den dagældende
skatteforvaltningslovs § 33, stk. 2, jf. stk. 1, var opfyldt. Retten fremhævede, at det var en betingelse
for ekstraordinær genoptagelse, at det kunne godtgøres, at en vurdering var foretaget på et fejlagtigt

WWW.DOMSTOL.DK/HERNING



/

grundlag som følge af fejlagtig eller manglende registrering af ejendommens grundareal, bygnings-
areal, planforhold eller lignende faktiske forhold, og at genoptagelse ville resultere i en ændring af
grundværdien med mindst 20 %.

Retten bemærkede, at det af ansættelsen af grundværdien for 2007 fremgik, at ejendommen blev
placeret i et grundværdiområde, der indeholdt ”øvrige ejendomme i landzone” , selv om ejendommen
ved lokalplanen, som trådte i kraft i marts 2006, blev omfattet af et område, der var udlagt til tæt-lav
bebyggelse med en bebyggelsesprocent på 30 pct. Grundværdien blev fastsat efter kvadratmeter-
princippet med en kvadratmeterpris, som efter det af Vurderingsstyrelsen oplyste, afspejlede en en-
dog lav kvadratmeterpris for ejendommen i landzone. Retten fandt herefter, at det måtte lægges til
grund, at denne fejlregistrering i planforholdene medførte, at vurderingen blev foretaget på et fejlag-
tigt grundlag. Retten lagde desuden til grund, at den ændrede beregning af grundværdien, resulte-
rede i en ændring af grundværdien med mindst 20 %.

Herefter og efter en samlet vurdering fandt retten, at Skatteministeriet havde godtgjort, at betingel-
serne for ekstraordinær genoptagelse efter skatteforvaltningslovens § 33, stk. 3, jf. stk. 1, var opfyldt.
Skatteministeriet blev herefter frifundet.

2



/